CELEX: 52020PC0198
Language: el
Date: 2020-05-08
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ για την τροποποίηση των οδηγιών (ΕΕ) 2017/2455 και (ΕΕ) 2019/1995 όσον αφορά τις ημερομηνίες μεταφοράς στο εθνικό δίκαιο και εφαρμογής εξαιτίας της έξαρσης της κρίσης λόγω της νόσου COVID-19

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 8.5.2020
            COM(2020) 198 final
            2020/0082(CNS)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για την τροποποίηση των οδηγιών (ΕΕ) 2017/2455 και (ΕΕ) 2019/1995 όσον αφορά τις ημερομηνίες μεταφοράς στο εθνικό δίκαιο και εφαρμογής εξαιτίας της έξαρσης της κρίσης λόγω της νόσου COVID-19
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Στις 5 Δεκεμβρίου 2017 το Συμβούλιο εξέδωσε την οδηγία (ΕΕ) 2017/2455
                  1
                (στο εξής: οδηγία ΦΠΑ για το ηλεκτρονικό εμπόριο) για την τροποποίηση της οδηγίας 2006/112/ΕΚ
                  2
                (στο εξής: οδηγία ΦΠΑ) και της οδηγίας 2009/132/ΕΚ
                  3
                όσον αφορά ορισμένες υποχρεώσεις που απορρέουν από τον φόρο προστιθέμενης αξίας για παροχές υπηρεσιών και πωλήσεις αγαθών εξ αποστάσεως.
            
            
               Στις 21 Νοεμβρίου 2019 το Συμβούλιο εξέδωσε την οδηγία (ΕΕ) 2019/1995
                  4
                (στο εξής: δεύτερη οδηγία ΦΠΑ για το ηλεκτρονικό εμπόριο) για την τροποποίηση της οδηγίας ΦΠΑ όσον αφορά τις διατάξεις σχετικά με τις εξ αποστάσεως πωλήσεις αγαθών και ορισμένες εγχώριες παραδόσεις αγαθών.
            
            
               Ως ημερομηνία εφαρμογής του μεγαλύτερου μέρους της ολοκληρωμένης δέσμης νομοθετικών μέτρων για τον εκσυγχρονισμό του ΦΠΑ για το διασυνοριακό ηλεκτρονικό εμπόριο μεταξύ επιχειρήσεων και καταναλωτών (στο εξής: δέσμη μέτρων ΦΠΑ για το ηλεκτρονικό εμπόριο) ορίστηκε η 1η Ιανουαρίου 2021, ώστε να δοθεί επαρκής χρόνος στα κράτη μέλη για να προσαρμόσουν τη νομοθεσία τους και τα οικεία συστήματα ΤΠ. 
            
            
               Στις 14 Φεβρουαρίου 2020 η Επιτροπή παρουσίασε την τρέχουσα κατάσταση όσον αφορά την ετοιμότητα των κρατών μελών, σύμφωνα με την οποία τα περισσότερα κράτη μέλη επιβεβαίωσαν ότι, έως την προβλεπόμενη ημερομηνία, θα είναι έτοιμα να εφαρμόσουν τους κανόνες. Δύο κράτη μέλη εξέφρασαν ανησυχίες και ζήτησαν αναβολή της έναρξης εφαρμογής κατά ένα έτος ή περισσότερο. Η Επιτροπή προσέφερε βοήθεια στα κράτη μέλη που αντιμετώπιζαν δυσκολίες με σκοπό να τα βοηθήσει να ξεπεράσουν αυτά τα εμπόδια και παρέμεινε πεπεισμένη ότι τα κράτη μέλη θα είναι έτοιμα έως την 1η Ιανουαρίου 2021. 
            
            
               Ωστόσο, εξαιτίας της απρόβλεπτης έξαρσης της κρίσης λόγω της νόσου COVID-19 και των σημαντικών της επιπτώσεων, τα κράτη μέλη χρειάστηκε να αλλάξουν προτεραιότητες και να ανακατανείμουν πόρους από την εφαρμογή της δέσμης μέτρων για τον ΦΠΑ στο ηλεκτρονικό εμπόριο, ώστε να καταπολεμήσουν αυτήν την πανδημία. Ως εκ τούτου, άλλα κράτη μέλη δεν μπορούν πλέον να εγγυηθούν ότι θα καταφέρουν να ολοκληρώσουν τις προπαρασκευαστικές εργασίες για την εφαρμογή των νέων κανόνων έως την 1η Ιανουαρίου 2021, συμπεριλαμβανομένης της έγκαιρης μεταφοράς των προαναφερόμενων οδηγιών στο εθνικό δίκαιο. Υπάρχει σοβαρός κίνδυνος να καθυστερήσει το σύστημα ΤΠ σε εθνικό επίπεδο που απαιτείται για την εφαρμογή των κανόνων που προβλέπονται στις οδηγίες ΦΠΑ για το ηλεκτρονικό εμπόριο, με αποτέλεσμα να υπονομεύεται η ετοιμότητα αρκετών κρατών μελών για εφαρμογή των νέων κανόνων από την 1η Ιανουαρίου 2021. Παρόμοιες ανησυχίες εξέφρασαν βασικοί οικονομικοί φορείς, ιδίως φορείς εκμετάλλευσης ταχυδρομικών υπηρεσιών και ταχυμεταφορών, οι οποίοι κάλεσαν την Επιτροπή να μεταθέσει κατά 6 μήνες την ημερομηνία εφαρμογής της δέσμης μέτρων ΦΠΑ για το ηλεκτρονικό εμπόριο εξαιτίας της κρίσης λόγω της νόσου COVID-19. 
            
            
               Στις 24 Απριλίου 2020 η Επιτροπή συνεδρίασε με τα κράτη μέλη για να αξιολογήσει την ετοιμότητά τους για εφαρμογή των νέων κανόνων από την 1η Ιανουαρίου 2021. Τα περισσότερα κράτη μέλη επιβεβαίωσαν και πάλι ότι είναι έτοιμα να εφαρμόσουν τους κανόνες εγκαίρως, ωστόσο τόνισαν ότι οι διατάξεις σχετικά με τη λειτουργία της δέσμης μέτρων ΦΠΑ για το ηλεκτρονικό εμπόριο βασίζονται στην αρχή ότι όλα τα κράτη μέλη θα πρέπει να είναι έτοιμα να εφαρμόσουν τους κανόνες σωστά και, ως εκ τούτου, προτίθενται να υποστηρίξουν μια μετάθεση της ημερομηνίας το πολύ κατά 6 μήνες. 
            
            
               Λαμβανομένων υπόψη των ανωτέρω, στόχος της παρούσας πρότασης είναι να μετατεθεί κατά έξι μήνες η ημερομηνία της 1ης Ιανουαρίου 2021 για την εφαρμογή των τροποποιήσεων που προβλέπονται στην οδηγία (ΕΕ) 2017/2455 του Συμβουλίου και στην οδηγία (ΕΕ) 2019/1995 του Συμβουλίου. Ως εκ τούτου, η νέα ημερομηνία εφαρμογής θα είναι η 1η Ιουλίου 2021. Προτείνεται μετάθεση της ημερομηνίας κατά έξι μήνες, διότι η καθυστέρηση θα πρέπει να παραμείνει όσο το δυνατό συντομότερη ώστε να ελαχιστοποιηθούν οι επιπλέον δημοσιονομικές απώλειες των κρατών μελών.
            
            
               •Συνέπεια με τις ισχύουσες διατάξεις στον τομέα πολιτικής
            
            
               Ο γενικός στόχος της παρούσας πρότασης είναι η ομαλή λειτουργία της εσωτερικής αγοράς, η ανταγωνιστικότητα των επιχειρήσεων της ΕΕ και η ανάγκη διασφάλισης αποτελεσματικής φορολόγησης της ψηφιακής οικονομίας. Η δέσμη μέτρων ΦΠΑ για το ηλεκτρονικό εμπόριο συμβαδίζει με τη μελλοντική εφαρμογή της αρχής του προορισμού για τον ΦΠΑ, όπως ορίζεται στο πρόσφατο σχέδιο δράσης για τον ΦΠΑ που υποστηρίζεται από το Συμβούλιο
                  5
               . 
            
            
               Εκτός από το σχέδιο δράσης για τον ΦΠΑ, η δέσμη μέτρων ΦΠΑ για το ηλεκτρονικό εμπόριο έχει χαρακτηριστεί βασική πρωτοβουλία στη στρατηγική για την ψηφιακή ενιαία αγορά
                  6
                (στο εξής: στρατηγική DSM), στη στρατηγική για την ενιαία αγορά
                  7
               , καθώς και στο σχέδιο δράσης για την ηλεκτρονική διακυβέρνηση
                  8
               . 
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               
                  Η πρόταση βασίζεται στο άρθρο 113 της Συνθήκης για τη λειτουργία της Ευρωπαϊκής Ένωσης (ΣΛΕΕ). Το εν λόγω άρθρο προβλέπει ότι το Συμβούλιο, αποφασίζοντας ομόφωνα σύμφωνα με ειδική νομοθετική διαδικασία και μετά από διαβούλευση με το Ευρωπαϊκό Κοινοβούλιο και την Ευρωπαϊκή Οικονομική και Κοινωνική Επιτροπή, εκδίδει διατάξεις για την εναρμόνιση των κανόνων των κρατών μελών στον τομέα της έμμεσης φορολογίας.
               
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               Η παρούσα πρόταση μεταθέτει την ημερομηνία της 1ης Ιανουαρίου 2021 για την εφαρμογή των οδηγιών ΦΠΑ για το ηλεκτρονικό εμπόριο, οι οποίες εκδόθηκαν από το Συμβούλιο τον Δεκέμβριο του 2017 και τον Νοέμβριο του 2019 και πρέπει να μεταφερθούν στο εθνικό δίκαιο έως τις 31 Δεκεμβρίου 2020 από όλα τα κράτη μέλη. Η παρούσα πρόταση υποβάλλεται ως συνέπεια και ως αντίδραση στην έξαρση της κρίσης λόγω της νόσου COVID-19, η οποία δημιουργεί για τα κράτη μέλη προκλήσεις σε εθνικό επίπεδο για την αντιμετώπιση της τρέχουσας κατάστασης έκτακτης ανάγκης και προκαλεί σε ορισμένα από αυτά δυσκολίες όσον αφορά τη διασφάλιση έγκαιρης υλοποίησης των απαιτούμενων αλλαγών στα εθνικά τους συστήματα ΤΠ. Οι διατάξεις σχετικά με τη λειτουργία της δέσμης μέτρων ΦΠΑ για το ηλεκτρονικό εμπόριο βασίζονται στην αρχή ότι όλα τα κράτη μέλη θα είναι έτοιμα να τις εφαρμόσουν σωστά.
            
            
               Δεδομένου ότι ο ΦΠΑ είναι φόρος εναρμονισμένος σε επίπεδο ΕΕ, τα κράτη μέλη δεν μπορούν να θεσπίσουν από μόνα τους διαφορετικούς κανόνες. Ως εκ τούτου, για κάθε πρωτοβουλία τροποποίησης των κανόνων ΦΠΑ για το ηλεκτρονικό εμπόριο, συμπεριλαμβανομένης της αλλαγής της ημερομηνίας εφαρμογής, απαιτείται πρόταση από την Επιτροπή για την τροποποίηση της οδηγίας ΦΠΑ και δεν είναι δυνατό να επιτευχθεί με μονομερείς ενέργειες σε εθνικό επίπεδο.
            
         
         
            
               
                  Κατά συνέπεια, η πρόταση συνάδει με την αρχή της επικουρικότητας.
               
            
            
               •Αναλογικότητα
            
            
               
                  Η πρόταση συνάδει με την αρχή της αναλογικότητας, δηλαδή δεν υπερβαίνει τα αναγκαία όρια για την επίτευξη των στόχων της Συνθήκης, ιδίως δε την ομαλή λειτουργία της ενιαίας αγοράς. Όπως συμβαίνει και με τον έλεγχο της επικουρικότητας, δεν είναι δυνατόν τα κράτη μέλη να αντιμετωπίσουν τα προβλήματα χωρίς πρόταση τροποποίησης των ημερομηνιών εφαρμογής των οδηγιών ΦΠΑ για το ηλεκτρονικό εμπόριο.
               
            
            
               •Επιλογή της νομικής πράξης
            
            
               
                  Η πρόταση τροποποιεί την οδηγία (ΕΕ) 2017/2455 του Συμβουλίου και την οδηγία (ΕΕ) 2019/1995 του Συμβουλίου. Για τον σκοπό αυτό επιλέχθηκε απόφαση του Συμβουλίου, επειδή η μόνη τροποποίηση που πραγματοποιείται είναι η μετάθεση των ημερομηνιών μεταφοράς στο εθνικό δίκαιο και εφαρμογής. 
               
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Διαβουλεύσεις με τα ενδιαφερόμενα μέρη
            
            
               
                  Διάφορα κράτη μέλη, καθώς και φορείς εκμετάλλευσης ταχυδρομικών υπηρεσιών και ταχυμεταφορών, ήρθαν σε επαφή με την Επιτροπή τονίζοντας ότι θα είναι εξαιρετικά απίθανο να κατορθώσουν να έχουν συστήματα ΤΠ έτοιμα και λειτουργικά για την εφαρμογή και την υλοποίηση της δέσμης μέτρων για τον ΦΠΑ στο ηλεκτρονικό εμπόριο έως την 1η Ιανουαρίου 2021, εξαιτίας της έξαρσης της κρίσης λόγω της νόσου COVID-19. 
               
            
            
               Στις 24 Απριλίου 2020 η Επιτροπή συνεδρίασε με τα κράτη μέλη για να αξιολογήσει την ετοιμότητά τους για εφαρμογή των νέων κανόνων από την 1η Ιανουαρίου 2021. Τα περισσότερα κράτη μέλη επιβεβαίωσαν και πάλι ότι είναι έτοιμα να εφαρμόσουν τους κανόνες εγκαίρως, ωστόσο τόνισαν ότι οι διατάξεις σχετικά με τη λειτουργία της δέσμης μέτρων ΦΠΑ για το ηλεκτρονικό εμπόριο βασίζονται στην αρχή ότι όλα τα κράτη μέλη θα πρέπει να είναι έτοιμα να εφαρμόσουν τους κανόνες σωστά και, ως εκ τούτου, προτίθενται να υποστηρίξουν μια μετάθεση της ημερομηνίας το πολύ κατά 6 μήνες. 
            
            
               •Εκτίμηση επιπτώσεων
            
            
               Για την πρόταση
                  9
                πραγματοποιήθηκε εκτίμηση επιπτώσεων, η οποία οδήγησε στην έκδοση της οδηγίας ΦΠΑ για το ηλεκτρονικό εμπόριο. Η παρούσα πρόταση τροποποιεί μόνο τις ημερομηνίες εφαρμογής των τροποποιήσεων που προβλέπονται στην οδηγία (ΕΕ) 2017/2455 και στην οδηγία (ΕΕ) 2019/1995, εξαιτίας της έξαρσης της κρίσης λόγω της νόσου COVID-19.
            
            
               •Καταλληλότητα του ρυθμιστικού πλαισίου και απλούστευση
            
            
               Κύριος στόχος της παρούσας πρότασης είναι η μετάθεση της ημερομηνίας εφαρμογής της δέσμης μέτρων ΦΠΑ για το ηλεκτρονικό εμπόριο κατά έξι μήνες, εξαιτίας της έξαρσης της κρίσης λόγω της νόσου COVID-19.
            
            
               Η πρόταση δεν μεταβάλλει την ουσία των κανόνων, αλλά μόνο μεταθέτει την ημερομηνία εφαρμογής τους κατά έξι μήνες.
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Η παρούσα πρόταση αποτελεί μέρος του εγχειρήματος μετάθεσης της ημερομηνίας εφαρμογής της δέσμης μέτρων ΦΠΑ για το ηλεκτρονικό εμπόριο. 
               
               
                  Οι δημοσιονομικές επιπτώσεις της ήδη εγκριθείσας δέσμης μέτρων ΦΠΑ για το ηλεκτρονικό εμπόριο συνολικά αναλύονται λεπτομερώς στην αιτιολογική έκθεση της πρότασης οδηγίας 2017/2455 του Συμβουλίου, έγγραφο COM(2016) 757 final
                     10
                  .
               
               
                  Οι δημοσιονομικές απώλειες για τα κράτη μέλη έχουν εκτιμηθεί σε περίπου 5-7 δισ. EUR ετησίως σε περίπτωση που η δέσμη μέτρων ΦΠΑ για το ηλεκτρονικό εμπόριο δεν εφαρμοστεί επιτυχώς. Ως εκ τούτου, καθυστέρηση 6 μηνών θα προκαλέσει απώλειες περίπου 2,5-3,5 δισ. EUR. Ωστόσο, αν τα κράτη μέλη και οι επιχειρήσεις δεν είναι έτοιμα να εφαρμόσουν τους νέους κανόνες ΦΠΑ για το ηλεκτρονικό εμπόριο, ο κίνδυνος να μην λειτουργήσει σωστά το σύστημα θα μπορούσε να συνεπάγεται σχεδόν τις ίδιες απώλειες.
               
            
            
               5.ΛΟΙΠΑ ΣΤΟΙΧΕΙΑ
            
            
               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
         
         
            
               
                  Η εφαρμογή θα επιβλέπεται από τη μόνιμη επιτροπή διοικητικής συνεργασίας (SCAC), η οποία θα επικουρείται από την υποεπιτροπή της στον τομέα ΤΠ, τη μόνιμη επιτροπή για την τεχνολογία πληροφοριών (SCIT). 
               
            
            
               •Αναλυτική επεξήγηση των επιμέρους διατάξεων της πρότασης
            
            
               Η παρούσα πρόταση αφορά μόνο την προβλεπόμενη στην οδηγία ΦΠΑ ημερομηνία εφαρμογής του νομικού πλαισίου της δέσμης μέτρων ΦΠΑ για το ηλεκτρονικό εμπόριο, το οποίο έχει ήδη εγκριθεί. Η ημερομηνία εφαρμογής μετατίθεται κατά έξι μήνες. Αυτό σημαίνει ότι οι κανόνες εφαρμόζονται από την 1η Ιουλίου 2021 αντί για την 1η Ιανουαρίου 2021. Κατά συνέπεια, τα κράτη μέλη θεσπίζουν και δημοσιεύουν τα μέτρα μεταφοράς στο εθνικό τους δίκαιο έως τις 30 Ιουνίου 2021 αντί για τις 31 Δεκεμβρίου 2020.
            
            
               Η αιτιολογία της παρούσας πρότασης είναι η έξαρση της κρίσης λόγω της νόσου COVID-19, η οποία πιέζει τα κράτη μέλη να αντιδράσουν άμεσα και να θεσπίσουν επειγόντως μέτρα σε εθνικό επίπεδο ώστε να αμβλύνουν τις συνέπειές της για τις επιχειρήσεις και τον πληθυσμό εν γένει. Εξαιτίας αυτών των πρωτόγνωρων, εξαιρετικών περιστάσεων, αρκετά κράτη μέλη δεν μπορούν να εγγυηθούν ότι θα τηρήσουν την προθεσμία για τη μεταφορά στο εθνικό δίκαιο των αναγκαίων κανόνων της δέσμης μέτρων ΦΠΑ για το ηλεκτρονικό εμπόριο σε εθνικό επίπεδο από την 1η Ιανουαρίου 2021.
            
            
               2020/0082 (CNS)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               για την τροποποίηση των οδηγιών (ΕΕ) 2017/2455 και (ΕΕ) 2019/1995 όσον αφορά τις ημερομηνίες μεταφοράς στο εθνικό δίκαιο και εφαρμογής εξαιτίας της έξαρσης της κρίσης λόγω της νόσου COVID-19
               
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 113,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Κατόπιν διαβίβασης του σχεδίου νομοθετικής πράξης στα εθνικά κοινοβούλια, 
            
            
               Έχοντας υπόψη τη γνώμη του Ευρωπαϊκού Κοινοβουλίου
                  11
               , 
            
            
               Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής
                  12
               , 
            
            
               Αποφασίζοντας σύμφωνα με ειδική νομοθετική διαδικασία, 
            
            
               Εκτιμώντας τα ακόλουθα:
            
            
               (1)Η οδηγία 2006/112/ΕΚ του Συμβουλίου
                  13
               , όπως τροποποιήθηκε με την οδηγία (ΕΕ) 2017/2455 του Συμβουλίου
                  14
                και την οδηγία (ΕΕ) 2019/1995 του Συμβουλίου
                  15
               , καθορίζει το νομικό πλαίσιο της δέσμης νομοθετικών μέτρων για τον εκσυγχρονισμό του φόρου προστιθέμενης αξίας (ΦΠΑ) για τις διασυνοριακές ηλεκτρονικές εμπορικές συναλλαγές μεταξύ επιχειρήσεων και καταναλωτών. Οι νέες αυτές διατάξεις πρόκειται να εφαρμοστούν στην πλειονότητά τους από την 1η Ιανουαρίου 2021.
            
            
               (2)Στις 30 Ιανουαρίου 2020 ο Παγκόσμιος Οργανισμός Υγείας (ΠΟΥ) χαρακτήρισε την έξαρση της νόσου COVID-19 κατάσταση έκτακτης ανάγκης για τη δημόσια υγεία σε διεθνές επίπεδο. Στις 11 Μαρτίου 2020 ο ΠΟΥ χαρακτήρισε την έξαρση της νόσου COVID-19 πανδημία. Η νόσος COVID-19 έχει προκαλέσει λοιμώξεις σε όλα τα κράτη μέλη. Λόγω της ανησυχητικής αύξησης του αριθμού των περιστατικών και της έλλειψης άμεσα διαθέσιμων αποδοτικών μέσων για την αντιμετώπιση της έξαρσης της νόσου COVID-19, πολλά κράτη μέλη έχουν κηρύξει κατάσταση έκτακτης ανάγκης σε εθνικό επίπεδο. 
            
            
               (3)Η έξαρση της κρίσης λόγω της νόσου COVID-19 συνιστά πρωτόγνωρη και απρόβλεπτη κατάσταση έκτακτης ανάγκης που πλήττει σοβαρά όλα τα κράτη μέλη και τα υποχρεώνει να λάβουν άμεσα μέτρα σε εθνικό επίπεδο για να αντιμετωπίσουν τη συνεχιζόμενη κρίση κατά προτεραιότητα, ανακατανέμοντας πόρους για άλλα ζητήματα. Εξαιτίας αυτής της κρίσης, πολλά κράτη μέλη δυσκολεύονται να ολοκληρώσουν την ανάπτυξη των αναγκαίων συστημάτων ΤΠ για την εφαρμογή, έως τις 31 Δεκεμβρίου 2020, των κανόνων που προβλέπονται στις οδηγίες (ΕΕ) 2017/2455 και (ΕΕ) 2019/1995 και να τους εφαρμόσουν από την 1η Ιανουαρίου 2021. Ως εκ τούτου, ορισμένα κράτη μέλη, καθώς και φορείς εκμετάλλευσης ταχυδρομικών υπηρεσιών και ταχυμεταφορών, ζήτησαν να μετατεθούν οι ημερομηνίες εφαρμογής των οδηγιών (ΕΕ) 2017/2455 και (ΕΕ) 2019/1995. 
            
            
               (4)Λαμβανομένων υπόψη των προκλήσεων που συναντούν τα κράτη μέλη για την αντιμετώπιση της κρίσης λόγω της νόσου COVID-19 και του γεγονότος ότι οι νέες διατάξεις βασίζονται στην αρχή ότι όλα τα κράτη μέλη πρέπει να επικαιροποιήσουν τα συστήματα ΤΠ τους ώστε να είναι έτοιμα να εφαρμόσουν τις διατάξεις των οδηγιών (ΕΕ) 2017/2455 και (ΕΕ) 2019/1995, διασφαλίζοντας έτσι τη συλλογή και τη διαβίβαση πληροφοριών και πληρωμών στο πλαίσιο των τροποποιημένων καθεστώτων, είναι αναγκαίο να μετατεθούν κατά έξι μήνες οι ημερομηνίες μεταφοράς στο εθνικό δίκαιο και εφαρμογής των εν λόγω οδηγιών. Κρίνεται σκόπιμη η μετάθεση της ημερομηνίας κατά έξι μήνες, διότι η καθυστέρηση θα πρέπει να παραμείνει όσο το δυνατό συντομότερη ώστε να ελαχιστοποιηθούν οι επιπλέον δημοσιονομικές απώλειες των κρατών μελών.
            
         
         
            
               (5)Οι οδηγίες (ΕΕ) 2017/2455 και (ΕΕ) 2019/1995 θα πρέπει συνεπώς να τροποποιηθούν αναλόγως,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1 
                  Τροποποιήσεις της οδηγίας (ΕΕ) 2017/2455
            
            
            
               Η οδηγία (ΕΕ) 2017/2455 τροποποιείται ως εξής:
            
            
               1)Το άρθρο 2 τροποποιείται ως εξής:
            
            
               α)ο τίτλος αντικαθίσταται από το ακόλουθο κείμενο:
            
            
                «Τροποποιήσεις της οδηγίας 2006/112/ΕΚ με ισχύ από την 1η Ιουλίου 2021»·
            
            
               β)η εισαγωγική φράση αντικαθίσταται από το ακόλουθο κείμενο:
            
            
            
               «Με ισχύ από την 1η Ιουλίου 2021, η οδηγία 2006/112/ΕΚ τροποποιείται ως εξής:»·
            
            
            
               2)το άρθρο 3 αντικαθίσταται από το ακόλουθο κείμενο:
            
            
               «Άρθρο 3
                  Τροποποίηση της οδηγίας 2009/132/ΕΚ
            
            
               Με ισχύ από την 1η Ιουλίου 2021, ο τίτλος IV της οδηγίας 2009/132/ΕΚ απαλείφεται.»·
            
            
            
               3)στο άρθρο 4, η παράγραφος 1 τροποποιείται ως εξής:
            
            
               α)το δεύτερο εδάφιο αντικαθίσταται από το ακόλουθο κείμενο:
            
            
               «Τα κράτη μέλη θεσπίζουν και δημοσιεύουν, έως τις 30 Ιουνίου 2021, τις αναγκαίες νομοθετικές, κανονιστικές και διοικητικές διατάξεις για να συμμορφωθούν προς τα άρθρα 2 και 3 της παρούσας οδηγίας. Ανακοινώνουν αμέσως στην Επιτροπή το κείμενο των εν λόγω διατάξεων.»·
            
            
               β)το τέταρτο εδάφιο αντικαθίσταται από το εξής κείμενο:
            
         
         
            
               «Εφαρμόζουν τις διατάξεις που είναι αναγκαίες για να συμμορφωθούν προς τα άρθρα 2 και 3 της παρούσας οδηγίας από την 1η Ιουλίου 2021.»
            
            
            
               Άρθρο 2 
                  Τροποποιήσεις της οδηγίας (ΕΕ) 2019/1995
            
            
               Στο άρθρο 2 παράγραφος 1 της οδηγίας (ΕΕ) 2019/1995, το πρώτο και το δεύτερο εδάφιο αντικαθίστανται από το ακόλουθο κείμενο:
            
            
               «Τα κράτη μέλη θεσπίζουν και δημοσιεύουν, το αργότερο έως τις 30 Ιουνίου 2021, τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία. Ανακοινώνουν αμέσως στην Επιτροπή το κείμενο των εν λόγω διατάξεων.
            
            
               Εφαρμόζουν τις διατάξεις αυτές από την 1η Ιουλίου 2021.»
            
            
            
               Άρθρο 3 
                  Έναρξη ισχύος
            
            
               Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
            
            
               Άρθρο 4 
                  Αποδέκτες
            
            
               Η παρούσα απόφαση απευθύνεται στα κράτη μέλη.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        Οδηγία (ΕΕ) 2017/2455 του Συμβουλίου, της 5ης Δεκεμβρίου 2017, για την τροποποίηση της οδηγίας 2006/112/ΕΚ και της οδηγίας 2009/132/ΕΚ όσον αφορά ορισμένες υποχρεώσεις που απορρέουν από τον φόρο προστιθέμενης αξίας για παροχές υπηρεσιών και πωλήσεις αγαθών εξ αποστάσεως (ΕΕ L 348 της 29.12.2017, σ. 7).
               
               
                  
                     (2)
                  
                        Οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (ΕΕ L 347 της 11.12.2006, σ. 1).
               
               
                  
                     (3)
                  
                        Οδηγία 2009/132/ΕΚ του Συμβουλίου, της 19ης Οκτωβρίου 2009, για καθορισμό του πεδίου εφαρμογής του άρθρου 143 στοιχεία β) και γ) της οδηγίας 2006/112/ΕΚ όσον αφορά την απαλλαγή από τον φόρο προστιθέμενης αξίας ορισμένων οριστικών εισαγωγών αγαθών (ΕΕ L 292 της 10.11.2009, σ. 5). 
               
               
                  
                     (4)
                  
                        Οδηγία (ΕΕ) 2019/1995 του Συμβουλίου, της 21ης Νοεμβρίου 2019, για την τροποποίηση της οδηγίας 2006/112/ΕΚ όσον αφορά τις διατάξεις σχετικά με τις εξ αποστάσεως πωλήσεις αγαθών και ορισμένες εγχώριες παραδόσεις αγαθών (ΕΕ L 310 της 2.12.2019, σ. 1–5).
               
               
                  
                     (5)
                  
                        
                  http://www.consilium.europa.eu/el/press/press-releases/2016/05/25-conclusions-vat-action-plan/
                   
               
               
                  
                     (6)
                  
                        COM(2015) 192 final.
               
               
                  
                     (7)
                  
                        COM(2015) 550 final.
               
               
                  
                     (8)
                  
                        COM(2016) 179 final.
               
               
                  
                     (9)
                  
                        ΕΓΓΡΑΦΟ ΕΡΓΑΣΙΑΣ ΤΩΝ ΥΠΗΡΕΣΙΩΝ ΤΗΣ ΕΠΙΤΡΟΠΗΣ - ΕΚΤΙΜΗΣΗ ΕΠΙΠΤΩΣΕΩΝ που συνοδεύει το έγγραφο Προτάσεις οδηγίας του Συμβουλίου, εκτελεστικού κανονισμού του Συμβουλίου και κανονισμού του Συμβουλίου σχετικά με τον εκσυγχρονισμό του ΦΠΑ για το διασυνοριακό ηλεκτρονικό εμπόριο μεταξύ επιχειρήσεων και καταναλωτών, https://eur-lex.europa.eu/legal-content/EN/TXT/?uri=SWD:2016:0379:FIN
               
               
                  
                     (10)
                  
                        Πρόταση ΟΔΗΓΙΑΣ ΤΟΥ ΣΥΜΒΟΥΛΙΟΥ για την τροποποίηση της οδηγίας 2006/112/ΕΚ και της οδηγίας 2009/132/ΕΚ όσον αφορά ορισμένες υποχρεώσεις που απορρέουν από τον φόρο προστιθέμενης αξίας για παροχές υπηρεσιών και πωλήσεις αγαθών εξ αποστάσεωςCOM/2016/0757 final - 2016/0370 (CNS), https://eur-lex.europa.eu/legal-content/EL/TXT/?qid=1586260266830&uri=CELEX:52016PC0757
               
               
                  
                     (11)
                  
                        ΕΕ C  της , σ. .
               
               
                  
                     (12)
                  
                        ΕΕ C  της , σ. .
               
               
                  
                     (13)
                  
                        Οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (ΕΕ L 347 της 11.12.2006, σ. 1).
               
               
                  
                     (14)
                  
                        Οδηγία (ΕΕ) 2017/2455 του Συμβουλίου, της 5ης Δεκεμβρίου 2017, για την τροποποίηση της οδηγίας 2006/112/ΕΚ και της οδηγίας 2009/132/ΕΚ όσον αφορά ορισμένες υποχρεώσεις που απορρέουν από τον φόρο προστιθέμενης αξίας για παροχές υπηρεσιών και πωλήσεις αγαθών εξ αποστάσεως (ΕΕ L 348 της 29.12.2017, σ. 7).
               
               
                  
                     (15)
                  
                        Οδηγία (ΕΕ) 2019/1995 του Συμβουλίου, της 21ης Νοεμβρίου 2019, για την τροποποίηση της οδηγίας 2006/112/ΕΚ όσον αφορά τις διατάξεις σχετικά με τις εξ αποστάσεως πωλήσεις αγαθών και ορισμένες εγχώριες παραδόσεις αγαθών (ΕΕ L 310 της 2.12.2019, σ. 1).